Henrik Frandsen (M), 2023-03-29:
Tak for ordet.
Det er på et bagtæppe af bekymringer, at vi i dag behandler finanslovsforslaget for 2023.
Det kan nok ikke komme som den store overraskelse, at jeg bare lige fra start af vil sige, at jeg er forholdsvis enig med de to tidligere ordførere om, hvad der er blevet sagt her fra talerstolen.
Der er krig på det europæiske kontinent, vi har inflation, og vi har et behandlingsefterslæb efter coronapandemien.
Det er mørke skyer, og det kaster skygger over vores økonomi.
Det kan nemt tolkes, som om den vejrudsigt er ved at ændre sig til solskinsdage og de er lige om hjørnet.
Det lyder jo dejligt, men det skal vi virkelig passe på med at tro på.
Krig, inflation og sundhed er bare ikke det eneste, vi bør adressere i den her regering.
Vi har udsigt til massive udfordringer, som ikke alene løses med denne finanslov, men som vi også bliver nødt til at adressere i kommende finanslove.
Jeg kan bare sige klima, forsvar og velfærd.
Det kommer til at koste os rigtig mange penge.
Det er regeringens opgave at være ansvarlige, og det er vi.
Af den grund er denne finanslov heller ikke særlig sjov.
Det er ikke en sjov en af slagsen.
Faktisk er den ved flere lejligheder blevet kaldt kedelig.
Det er den, fordi en restriktiv finanspolitik er den bedste ammunition, vi har, hvis vi skal bekæmpe inflationen.
Samtidig skal vi være enormt bevidste om at skærme dem, der i forvejen er hårdest ramt af de stigende priser.
Så ja, det er et magert finanslovsforslag, hvis man vælger kun at kigge på enkeltdele og på den begrænsede forhandlingsreserve.
Men hvis man i stedet vender blikket mod de tunge poster, som står øverst i regnearket, vil man se, at de vigtige tiltag og pakker, vi allerede har præsenteret, er i gang med at blive sat i værk.
Her taler jeg selvfølgelig om aftalerne i akutpakken, inflationshjælp, SSA-reserven, forskningsreserven og ikke mindst Ukrainefonden.
Det er alle aftaler, som et flertal af partier har valgt at indgå sammen med regeringen.
Tak til de øvrige partier for at være konstruktive og positive her.
7 mia. kr. er der afsat til en Ukrainefond.
Den har et delt formål.
Vi skal støtte ukrainerne i deres kamp for frihed.
Samtidig skal vi også hjælpe med og være klar til at genopbygge Ukraine.
Fonden er målrettet til at investere i ukrainsk militær, men også til at støtte civilsamfundet og bygge bro imellem det ukrainske samfund og danske erhvervsvirksomheder.
Det er altafgørende i genopbygningen af Ukraine.
Krigen i Ukraine har også været med til at puste til inflationen.
Heldigvis har vi set, at den er stagnerende, men den er der stadig.
Vi skal være meget påpasselige med at stå her og tegne et glansbillede af Danmarks økonomiske fremtid.
Vi er nødt til at være restriktive, men samtidig have et socialt sigte.
Derfor er der også afsat 2,4 mia. kr. til midlertidig og målrettet inflationshjælp, som er ved at blive udrullet og uddelt i de her måneder.
Det er en nødvendig pakke for at give støtte til de danskere, der er særlig økonomisk presset som følge af stigende priser.
Covid-19-pandemien har også sat et markant aftryk på dansk økonomi og på vores velfærdssamfund.
Det ser vi i sundhedsvæsenet, hvor vi ser personaleflugt og ubærlig lange ventelister til behandling.
Det holder ganske enkelt ikke.
Sundhedsvæsenet skal simpelt hen fungere bedre i et velfærdssamfund som vores.
Problemerne har hobet sig op.
Derfor er vi glade for, at der i går blev nedsat en Sundhedsstrukturkommission, fordi hvert tandhjul i sundhedsvæsenets store maskine skal ses efter og smøres, så det i fremtiden kommer til at være en velsmurt maskine, vi har med at gøre.
Men nu og her er vi nødt til at aflaste det pressede personale og få banket noget af ventelisterne i bund fra start af.